

VLADA REPUBLIKE HRVATSKE

Zagreb, 19. ožujka 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o visini trošarine na alkohol i alkoholna pića (EU)  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članaka 67. stavak 4. i članka 75. stavak 2. Zakona o trošarinama („Narodne novine“, broj 106/18 i 121/19), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_2020. godine donijela

## UREDBU

**O VISINI TROŠARINE NA ALKOHOL I ALKOHOLNA PIĆA**

***Uvodne odredbe***

**Članak 1.**

Ovom Uredbom utvrđuje se visina trošarine na alkohol i alkoholna pića.

***Preuzimanje akata Europske unije***

**Članak 2.**

Ovom se Uredbom u pravni poredak Republike Hrvatske prenosi Direktiva Vijeća 92/83/EEZ od 19. listopada 1992. o usklađivanju struktura trošarina na alkohol i alkoholna pića (SL, L 316, 31. 10. 1992., str.21) i Direktiva Vijeća 92/84/EEZ od 19. listopada 1992. o usklađivanju stopa trošarina na alkohol i alkoholna pića (SL, L 316, 31. 10. 1992., str.29).

***Visina trošarine na pivo***

**Članak 3.**

Trošarina na pivo iznosi 40,00 kuna za 1% volumnog udjela stvarnog alkohola sadržanoga u jednom hektolitru gotovog proizvoda.

***Visina trošarine na pivo za male nezavisne pivovare***

 **Članak 4.**

Trošarina na pivo koje proizvode male nezavisne pivovare i koje se pušta u potrošnju na teritoriju Republike Hrvatske plaća se za 1% volumnog udjela stvarnog alkohola sadržanoga u jednom hektolitru gotovog proizvoda, i to:

|  |  |
| --- | --- |
| za godišnju proizvodnju piva u hl | iznos trošarine u kunama |
| ≤5.000 | 20,00 |
| 5.001 - 25.000 | 22,00 |
| 25.001 – 75.000 | 24,00 |
| 75.001 – 125.000 | 26,00 |

***Visina trošarine na mirna i pjenušava vina***

**Članak 5.**

Trošarina na mirna i pjenušava vina iznosi 0,00 kuna za jedan hektolitar gotovog proizvoda.

***Visina trošarine na ostala pića koja su dobivena vrenjem osim piva i vina***

**Članak 6.**

Trošarina na ostala pića koja su dobivena vrenjem osim piva i vina iznosi 0,00 kuna za jedan hektolitar gotovog proizvoda.

***Visina trošarine na međuproizvode***

**Članak 7.**

(1) Trošarina na međuproizvode s volumnim udjelom stvarnog alkohola od 15% i većim iznosi 800,00 kuna po hektolitru gotovog proizvoda.

(2) Trošarina na međuproizvode s volumnim udjelom stvarnog alkohola manjim od 15% iznosi 500,00 kuna po hektolitru gotovog proizvoda.

***Visina trošarine na etilni alkohol***

**Članak 8.**

Trošarina na etilni alkohol iznosi 6.000,00 kuna po hektolitru čistog alkohola.

***Stupanje na snagu***

 **Članak 9.**

Ova Uredba objavit će se u Narodnim novinama, a stupa na snagu 1. travnja 2020. godine.

KLASA:

URBROJ:

Zagreb, 2020.

Predsjednik

mr. sc. Andrej Plenković, v. r.

**OBRAZLOŽENJE**

Pravna osnova za donošenje predložene Uredbe o visini trošarine na alkohol i alkoholna pića propisana je člankom 67. stavak 4. i člankom 75. stavak 2. Zakona o trošarinama („Narodne novine“, broj 106/18 i 121/19), kojim se daje ovlaštenje Vladi Republike Hrvatske da Uredbom određuje visine trošarina na alkohol i alkoholna pića.

U prijelaznim i završnim odredbama Zakona o trošarinama („Narodne novine“, br. 106/18) koji je stupio na snagu 1.1.2019. godine u članku 149. propisano je da će Vlada Republike Hrvatske donijeti uredbu najkasnije u roku dvije godine od dana stupanja na snagu predmetnog Zakona.

Predloženom Uredbom povećava se visina trošarine na etilni alkohol i iznosi 6.000,00 kuna po hektolitru čistog alkohola. Predložena visina trošarine na etilni alkohol od 6.000,00 kuna u odnosu na sadašnju od 5.300,00 kuna veća je za 13,2%.

Predložena visina trošarine na etilni alkohol rezultira fiskalnim učinkom povećanja prihoda u Državnom proračunu po osnovi trošarine na etilni alkohol u očekivanom iznosu od 30.331.645,81 kuna za 2020. godinu obzirom na predloženo stupanje na snagu ove Uredbe.

Visina trošarine na pivo, vino, ostala pića dobivena vrenjem osim piva i vina i međuproizvode se ne mijenja.

Predlaže se stupanje na snagu ove uredbe 1. travnja 2020. godine.